Lørdag aften kom seks studenter fra Nørresundby Gymnasium til skade i forbindelse med studenterkørsel ved Svenstrup.

Seks studenter fra Nørresundby Gymnasium endte lørdag deres studenterkørsel på Aalborg Universitetshospital, efter chaufføren af studentervognen var nødsaget til at lave en hård opbremsning. Studentervognen med 21 studenter på ladet kørte på Ferslevvej ved Svenstrup, da chaufføren måtte foretage en undvigemanøvre og en kraftig opbremsning. - En varebil foretog overhaling af køretøjet og drejede skarpt ind foran lastbilen, idet der kom en modkørende, skriver Nordjyllands Politi i en pressemeddelelse. Seks studenter kom lettere tilskade og flere patruljer, ambulancer og læge blev sendt til stedet. - Ingen af de tilskadekomne faldt af bilen, men fik knubs, da de blev kastet rundt imellem hinanden. Alle seks blev indbragt med ambulancer til Aalborg Universitetshospital, skriver Nordjyllands Politi. Føreren af varebilen er blevet sigtet for overtrædelse af færdselsloven, oplyser politiet.